Oppsummering koordinatormøte

Tid: 22 mars 2021 10:30-12:00.

Sted: Teams

Møtedeltakere: Emilie Geist (Oslo), Monica Gravdal (Innlandet), Ragnhild Enstad (Viken), Tone Helene Jørgensen (Vestfold og Telemark), Morten Stemre og Ann Irene Sæternes (sekretariatet)

Møteleder: Ann Irene Sæternes

## 1. Velkommen

Sekretariatet gav en kort orientering om arbeidet med ØstsamUng siden sist møte, inkl. at koordinator Lars Godbolt har sluttet. Fremtidig organisering av arbeidet i sekretariatet er ikke endelig avklart.

## 2. Kort statusrunde fra fylkeskommunene/Oslo

Hver fylkeskommune gav korte orienteringer om arbeidet med eget ungdomsråd/ting.

* Innlandet: Har gjennomført et digitalt møte med hele ungdommens fylkesting og har hatt månedlige møter med ungdommens fylkesråd. Ungdommens fylkesråd vil avvikles i nåværende form fordi det ikke er i overenstemmelse med forskrift, ungdommens fylkesting er organet som er oppnevnt av fylkestinget i Innlandet.

Det arbeides videre med å finne rett arbeidsform for å skape kontinuitet og involvering av hele ungdommens fylkesting. Møtetretthet kan være en utfordring, har lyktes med å skape større engasjement etter en ren sosial digital samling. Er i gang med et kulturkompass-prosjekt.

* Viken: Har en annen modell enn Innlandet, med ungdommens fylkesråd som organet oppnevnt av fylkestinget, ungdommens fylkesting har ikke samme formelle rolle. Det var planlagt et digitalt stormøte over tre dager som ble avlyst på grunn av nye smittevernregler som forhindret produksjonen i Sarpsborg.

Merker også at det varierer hvor godt det er mulig å engasjere ungdommene gjennom digitale møter, prøver seg frem med ulike modeller med gruppearbeid og bruk av forskjellige digitale verktøy.

* Vestfold og Telemark: har fått ungdommens fylkesråd formelt vedtatt. Opplever en svært stor interesse for ungdomsmedvirkning i fylkestinget, og har et betydelig trykk med saker fra politisk nivå til ungdomsrådet.

Det arbeides mye med å utvikle en felles kultur og struktur for involvering og medvirkning, både i fylkeskommunen og med ungdomsrådene i kommunene. Legger vekt på verdien både for individene og for samfunnet. Det er mye godvilje, men arbeider fremdeles med å finne ut av «hvordan-spørsmålet». Tror de som arbeider med eldre ungdom kan lære mye om involvering og medvirkning fra barnehager.

* Oslo: etter usikkerhet om organiseringen, bl.a. av sekretariatet, ble ungdomsrådet vedtatt og oppnevnt av bystyret med videreføring av dagens sekretariats-modell. Det er en utfordring at ungdomsrådene i bydelene ikke er omfattet av samme nasjonale forskrift/modell spesielt når det kreves samspill med hensyn til nominering o.l.

Sekretariatet har blitt inkludert i kommunens gruppe for medvirkningsorgan, noe som har hatt en positiv effekt, bl.a. med flere saker til ungdomsrådet hver måned. Opplever også problemene med å få «alle» involvert i arbeidet med digitale møter, ofte en høyere terskel for aktiv deltakelse enn ved de fysiske møtene.

## 3. ØstsamUng arbeidsutvalg

Sekretariatet orienterte om møtene i arbeidsutvalget og medlemmenes deltakelse på politiske møter i Østlandssamarbeidet.

For kontinuiteten i arbeidet kan det være en utfordring at de fleste ungdomsrådene velges om høsten, og ikke er operative før i januar. Ventelig vil et par av medlemmene kunne være med i et år til, mens det for de andre bør legges opp til en overgangsperiode med utgående medlemmer.

4. Planer for ØstsamUng 2021

Sekretariatet informerte om at arbeidsutvalget har foreslått en modell med tre arrangementer i 2021. Først et kort digitalt infomøte i mai, deretter en digital samling i september som følges opp av en fysisk samling i forbindelse med møtet i representantskapet 5. november. Arbeidsutvalget la også vekt på å involvere ungdom som prosessledere for samlingene i september og november.

Koordinatorgruppa støtter modellen fra arbeidsutvalget. Generelt bør arrangementer legges etter skoletid for å sikre god deltakelse, i hvert fall infomøtet i mai. Sekretariatet følger opp for å fastsette en konkret dato.

Infomøtet bør tas opp og gjøres tilgjengelig i etterkant. I tillegg bør det vurderes om arrangementet kan suppleres med informasjonsvideoer som kan anvendes senere. Fordelen med et live-arrangement er at det kan åpnes opp for spørsmål og svar med innlederne.

## 5. Status for arbeidet i de europeiske ungdomsnettverkene

* BSSSC strammer opp strukturen med en egen koordinatorgruppe og et ungdomsutvalg. Fylkeskommunene oppfordres til å identifisere kandidater fra ØstsamUng til ungdomsutvalget før en kickoff-samling 14. april, kl. 16:00-18:00. Det er snakk om 2-3 ungdommer. Det kan være utfordrende med tidslinjen for valg av kandidater nå, men en mulighet er å bruke tidligere kandidater som kan bidra i en overgangsperiode.
* I AER er det kun Viken og Innlandet som fremdeles er medlemmer. Innlandet har presidenten i AERs ungdomsnettverk (YRN) i denne perioden v/Gloria Vitaly. Hun har ikke lenger noen kobling til ungdommens fylkesting, men mottar støtte administrativt fra fylkeskommunen.
* Nordsjøkommisjonen skal prioritere ungdomsarbeidet høyere. Pr dato har vi ikke oppdatert informasjon om hvordan dette vil organiseres i praksis og hvilke muligheter det blir for ungdomsrepresentanter fra Østlandet.

Generelt er det en utfordring i det internasjonale ungdomsarbeidet at ulike land deltar med ulike aldersgrupper (spennet er mellom 16 og 25/30 år), og i flere tilfeller er de norske ungdommene yngre enn deltakerne fra de andre landene.

Koblingen mellom det internasjonale ungdomsarbeidet, arbeidet i ØstsamUng og arbeidet i de respektive ungdommens fylkesting/fylkesråd bør avklares og tydeliggjøres.

## 6. Andre saker/tema for gjensidig informasjonsutveksling

Hvordan lykkes vi med og får til reell ungdomsmedvirkning? Spørsmålet egner seg godt for videre arbeid i koordinatorgruppa med involvering av ekstern ekspertise. Bufdir er i gang med en prosess hvor de samler inn ulike veileder og skal lage en felles nasjonal anbefaling. I Vestfold og Telemark har de gjennomført en pilot om sosial bærekraft i planarbeidet med forsker Gro Sandkjær Hansen. Sekretariatet ser nærmere på muligheten for et fagmøte/webinar i juni for å sette fokus på dette tema.